נושא הדף: תפילה, חזרת הש"ץ

מחבר: יעקב חזן

כיתות יעד: י-יב ועל תיכוני

# 🙢 חזרת הש"ץ 🙠

**מדוע תקנו את חזרת הש"ץ**

איתא בראש השנה (לג:) תנן כשם שש"ץ חייב כך כל יחיד ויחיד חייב (להתפלל), רבן גמליאל אומר ש"ץ מוציא את הרבים י"ח. ובגמרא (לד:) אמר רבן גמליאל לחכמים לדבריכם למה ש"ץ יורד (לפני התיבה)? אמרו לו כדי להוציא את שאינו בקי, אמר להם כשם שמוציא את שאינו בקי כך מוציא את שהוא בקי. ואסיקנא דהלכה כרבן גמליאל בברכות של ראש השנה ויום הכיפורים אבל בברכות של שאר ימות השנה הלכה כחכמים. ולכן הש”ץ חוזר בימות החול כדי להוציא את שאינו בקי (בית יוסף ס' קכד).

**אם כל הציבור בקי מדוע הש"ץ חוזר?**

**ענה ה"ר דוד אבודרהם שנשאל הרמב"ם (פאר הדור ס' קמח) קהל שהתפללו וכולם בקיאים בתפילה, אם ירד ש"ץ לפני התיבה ויחזור התפילה בקול רם? והשיב הואיל ותקנו חכמים שירד הש"ץ לפני התיבה להוציא את מי שאינו בקי, לא תהיה חזרת הש"ץ ברכה לבטלה כלל, מפני עיקר** התקנה **ואע"פ שלא יהיה בקהל מי שאינו בקי, כמו שתקנו הקידוש בבית הכנסת (פסחים קא.) והיה עיקר זה מפני האורחים ונתחייבו לאומרו בכל בתי הכנסיות ואע"פ שאין שם אורחים, וכמו שתקנו ברכה אחת מעין שבע בשביל המאחרים לבוא בבית הכנסת (שבת כד:) ונתחייבו לאמרה תמיד ואע"פ שהיו שם כל הקהל וכן כל דבר הנתקן בשביל דבר אחר, אין עניינו שלא נעשית התקנה ההיא עד שיהיה שם אותו הדבר שנתקנה בשבילו. רק עניינו שנעשה התקנה ההיא על כל פנים גזירה שמא יהיה שם אותו הדבר שנתקנה בשבילו וצריך שיובן זה העניין שאם לא כן היו חכמים נותנים דבריהם לשיעורים והיה צריך בכל תפילה לחפש כל איש ואיש שבבית הכנסת אם הוא בקי אם לא.**

**קדושה**

כתב הרא"ש בתשובה (כלל ד' ס' י"ט) שאין לומר קדיש עם החזן, כי אין אומרים קדיש אלא בעשרה וצריך להבין לחזן ולענות אמן אחריו, כמו כן בקדושה אומר החזן נקדישך ונעריצך וכו' עד שמגיע לקדוש ואז עונין הציבור קדוש עכ"ל. הבית יוסף בס' קכ"ה הבין מדברי הרא"ש שאין הציבור אומרים נקדישך אלא שותקין ומכוונין למה שהש"ץ אומר וכשמגיע לקדוש, אז יענו ויאמרו קדוש וכו', שכאשר החזן אומר לעומתם משבחים וכו' שותקים עד שמגיע לברוך כבוד ה' ממקומו ואז הם עונין וכו'. וכ"כ בשו"ע (ראה עטרת זקנים). המשנה ברורה (ס"ק ב') כתב שהמנהג בימינו שאומרים הקהל ג"כ נקדש. וכ"כ ילקוט יוסף שנוהגים שכל הקהל אומרים בקול רם ובניגון את נוסח הקדושה "נקדישך ונעריצך", ועונים קדוש אח הש"ץ, יש למנהג זה על מה לסמוך, וכן פשט המנהג בכל המקומות.

**מדוע מתנועעים בקדוש ובברוך ?**

1. **כתב ספר היכלות** - ברוכים אתם לה' שמים ויורדי מרכבה, אם תאמרו ותגידו לבני מה אני עושה בשעה שמקדישין ואומרים "קדוש, קדוש, קדוש" ולמדו אותם שיהיו עיניהם נשואות למרום לבית תפילתם ונושאים עצמם למעלה, כי אין לי הנאה בעולם כאותה שעה שעיניהם נשואות בעיני ועיני בעיניהם. ובאותה שעה אני אוחז בכסא כבודי בדמות יעקב ומחבקן ומנשקן ומזכיר גלותם וממהר גאולתם (כמובן שמדובר במשל וצריך להבין את הנמשל).
2. **שבלי הלקט** (ס' כ) מביא הסבר בשם רש"י על הפסוק "וינועו אמות הסיפים מקול הקורא" (ישעיה ו, ד) העצים והאבנים היו מתנועעים מאימת המלך כל שכן אנו שאנו מכירים שיש לנו להזדעזע מאימתו (בית יוסף בס' קכ"ה).
3. **בדק הבית והמגן אברהם** בס"ק ב מסבירים מתנחומא בפרשת צו "ובשתים יעופף" מכאן תקנו לעוף על רגליו בשעה שאומר קדוש ולא כאותם שדולגים וקופצים.

**מדוע בחזרת הש"ץ הקהל אומרים "מודים דרבנן"[[1]](#footnote-1) ששונה ממה שאומר הש"ץ?**

**איתא בסוטה (מ.) בשעה ששליח ציבור אומר מודים, העם מה הם אומרים ? אמר רב מודים אנחנו לך ה' אלהינו על שאנו מודים לך (פרש"י על שנתת בלבנו להיות דבוקים בך ומודים לך), ושמואל אמר אלהי כל בשר על שאנו מודים לך, רבי סימאי אומר יוצרנו יוצר בראשית על שאנו מודים לך, נהרדעי אמרי משמיה דרבי סימאי ברכות והודאות לשמך הגדול על שהחייתנו וקיימתנו על שאנו מודים לך, רב אחא בר יעקב מסיים כן תחיינו ותחוננו וכו', אמר רב פפא הילכך נימרינהו לכולהו (טור ס' קכז). כלומר בשעה שהש"ץ אומר מודים, הקהל אומרים מודים דרבנן, שפירושו הוא הודאה לה' על זה שהקהל זכאי/יכול להודות לה' .**

**התוס' (בד"ה על)[[2]](#footnote-2) מסביר את המילים "על שאנו מודים לך":** שההודאה **(מודים דרבנן) שאמרנו היא בנוסף להודעה שאומר הש"ץ ועליה אנחנו אומרים אמן (פרישה סק"ד).**

הירושלמי (ברכות פ"א ה"ה) חולק על התלמוד הבבלי ואומר שחותם בה ברוך **אתה ה'** אל ההודאות. הרשב"א כתב שבמודים דרבנן לא ראיתי מי חותם בו (בשם), והודאה בלבד היא. והרמב"ם (פ"ט ה"ד) כתבה בלא חתימה וכנוסחת התלמוד הבבלי. מחלוקת דומה ישנה בחתימה ברכת בורא נפשות בין הבבלי (ברכות לז.) שאינו חותם בה, לירושלמי (שם פ"ו ה"א) שחותם בה (ברוך **אתה ה'** חי העולמים). כתבו תלמידי רבינו יונה (לב. ד"ה ובירושלמי) בשמו שברכת בורא נפשות היא מטבע קצר, ומכיוון שלא הוזכר בבלי חתימה, לא נחתום מספק. והבית יוסף מדמה את מודים דרבנן לבורא נפשות שבשתיהם לא יחתום בשם.

**הטבת חלום בברכת הכהנים**

איתא בברכות (נה:) מאן דחזי חלמא ולא ידע מאי חזא ניקום קמי כהני בשעה שעולים לדוכן ונימא הכי ריבונו של עולם אני שלך וחלומותיי שלך, חלום שחלמתי וכו' כן תהפוך כל חלומותיי לטובה ותרצני. ויכיון דליסיים בהדי כהני כי היכי דעני ציבורא אמן ואי לא לימא הכי אדיר במרום שוכן בגבורה אתה שלום ושמך שלום יהי רצון שתשים עלינו שלום.

והרי ישנה קושיה שמסוטה (מ.) יוצא שבברכת הכהנים צריך לכוון לקבל את ברכת ה' ולא לבקש בקשות אחרות וזאת לשון הגמרא: וכי יש עבד שרבו מברכו ואינו מסביר לו פנים, ופרש"י להראות שברכת רבו חשובה בעיניו וערבה עליו ותגמל לרבו עליו בכך. הבית יוסף בס' קל מתרץ לפי שו"ת מהרי"ל (ס' קמח) שאומר שיש לומר שזה נחשב שהוא מאזין ומקבל את ברכת הכהנים מכיוון שהוא מכיוון שתתקיים בו ברכת הכהנים ויתהפך חלומו ועוד י"ל דקבלת רבותינו דעל ידי כך מתבטל החלום ומ"מ אנא אמינא ליה בברכה אחרונה (וישם לך שלום) שלא להסיח דעתי מהברכה ע"כ. ועל זה אומר הבית יוסף ולי נראה טעם ראשון עיקר דכיוון דברכת הכהנים יש לה כוח לתקן חלום רע כשמתפללים עליו באותה שעה הוי שפיר מעניין ברכת כוהנים והוי עבד שרבו מברכו והוא מאזין לו ומסביר לו פנים וכ"כ בשו"ע.

הנוסח בטור הוא "ריבונו של עולם אני שלך וחלומותיי שלך, חלום חלמתי ואיני יודע מה הוא בין שחלמתי אני לעצמי ובין שחלמו לי אחרים, אם טובים הם חזקם ואמצם.. ואם צריכים רפואה רפאם כמי מרה ע"י משה...". ידוע שכל החלומות הולכין אחר הפה (לפי הפתרון) כדאיתא בברכות (נה:) ולכן אם לא היה חולם אזי הוא היה נשאר באותו מצב ועכשיו אחרי שחלם ועשה הטבת חלום יש לו יתרון שייצא לו טוב מהחלום ולכן לא אומר "שאם רעים החלומות שיסתלקו"[[3]](#footnote-3) אלא אומר שירפא את החלום כדי שיוכל לקבל טוב אפילו מחלום רע (פרישה).

1. נקרא מודים דרבנן לפי שהוא תיקון של הרבה חכמים. [↑](#footnote-ref-1)
2. התוס' בשם הערוך בערך הודאה בשם הרב משה ראש ישיבה בן מרנא יעקב. [↑](#footnote-ref-2)
3. לכן מביא בהטבה דמיון ממי מרה ע"י משה שלא התפלל משה שיסתלקו המים המרים שאז היה להם רע כבראשונה שלא יוכלו למצוא מים, אלא התפלל שירפא את המים שיהפכו ממר למתוק וזה יותר טוב מאשר שלא יהיו להם בכלל מים. ויתרון יותר גדול שע"י הנס במרה התקדש שמו של הקב"ה. וכן במרים בצרעתה וכן שהתפלל אלישע על המים המרים. [↑](#footnote-ref-3)